Grand Café på Karl Johan i Oslo legges ned etter mange år med store underskudd.

De ansatte ble informert om beslutningen på et allmøte tirsdag, skriver Dagens Næringsliv.

55 ansatte blir berørt.

Restauranten har gjennom tiden vært stamrestauranten til blant andre Henrik Ibsen og Edvard Munch.

Laster Twitter-innhold Kunne ikke laste innhold, men du kan gå til twittermeldingen.

– Trist

– Det er trist å måtte stenge, Grand Café har en lang historie. Men vi har brukt mye tid på å gjøre analysen, og finner ingen mulighet til å opprettholde driften, til det har vi tapt for mye penger over lang tid, sier Helge Krogsbøl, visepresident i Pandox AB som driver Grand Hotel, til NRK.

Tallene for 2014 viser et tap på cirka 20 millioner kroner, og rundt 8 millioner av underskuddet stammer fra driften av Grand Cafe.

Ifølge Krogsbøl har de ikke klart å regne oss frem til lønnsomhet med noen av de forslagene de har tatt frem sammen med de ansatte og deres representanter.

Pandox overtok driften av Grand hotell fra Rica 1. mars i år, etter at hotellet hadde tapt penger i mange år.

Ansatte er sjokkert

De ansatte ved Grand Café reagerte med sjokk da de fikk nyheten på allmøtet klokka 16 i dag, forteller Tore Skjelstadaune i Fellesforbundet i Oslo og Akershus.

Han har vært rådgiver for de tillitsvalgte i prosessen fram mot beslutningen om nedleggelse av driften.

- Det er skuffende, men samtidig forståelig at Grand Café må legge ned, sier Tore Skjelstadaune i Fellesforbundet. Foto: Henriette Mordt / NRK

– Selv om de aller fleste av de ansatte hadde en viss mistanke om hvilken vei det bar, så var det et sjokk. Dette har vært tøft for dem.

Samtidig har de tillitsvalgte forståelse for at ledelsen måtte ta den tunge beslutningen om å stenge dørene på Grand Café, sier Skjelstadaune.

– Ut fra hva de tillitsvalgte er blitt presentert av resultater og tall, så skjønner vi at de må ta noen grep. Ledelsen har oppført seg veldig ordentlig og ryddig, og vi har hatt en god prosess.

Hva som skjer videre med lokalene til Grand Café på hjørnet av Rosenkrantz gate og Karl Johans gate, er ennå uvisst.